Document ID: 32003R0149

Κανονισμός (ΕΚ) αριθ. 149/2003 του Συμβουλίου
της 27ης Ιανουαρίου 2003
για την τροποποίηση και την αναπροσαρμογή του κανονισμού (ΕΚ) αριθ. 1334/2000 περί κοινοτικού συστήματος ελέγχου των εξαγωγών ειδών και τεχνολογίας διπλής χρήσης
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
την πρόταση της Επιτροπής,
Εκτιμώντας τα ακόλουθα:
(1) Ο κανονισμός (ΕΚ) αριθ. 1334/2000(1), απαιτεί για τα είδη διπλής χρήσης (συμπεριλαμβανομένων του λογισμικού και της τεχνολογίας) να υπόκεινται σε πραγματικό έλεγχο όταν εξάγονται από την Κοινότητα.
(2) Προκειμένου τα κράτη μέλη και η Κοινότητα να είναι σε θέση να τηρούν τις διεθνείς υποχρεώσεις τους, το παράρτημα Ι του κανονισμού (ΕΚ) αριθ. 1334/2000 καταρτίζει κοινό κατάλογο ειδών και τεχνολογίας διπλής χήσης του αναφέρεται στο άρθρο 3 αυτού του κανονισμού, που καθιερώνει διεθνώς αναγνωρισμένους ελέγχους ειδών διπλής χρήσης, συμπεριλαμβανομένων της ρύθμισης του Wassenaar, του καθεστώτος ελέγχου τεχνολογίας πυραύλων, της ομάδας προμηθευτών πυρηνικών υλικών, της ομάδας της Αυστραλίας και της σύμβασης για τα χημικά όπλα.
(3) Το άρθρο 11 του κανονισμού (ΕΚ) αριθ. 1334/2000 προβλέπει ότι το παράρτημα Ι και το παράρτημα IV του εν λόγο κανονισμού πρέπει να αναπροσαρμόζονται σύμφωνα με τις συναφείς υποχρεώσεις και δεσμεύσεις και τις τυχόν τροποποιήσεις αυτών, που έχει αναλάβει κάθε κράτος μέλος ως συμβαλλόμενο μέρος διεθνών καθεστώτων μη διάδοσης και διευθετήσεων ελέγχου των εξαγωγών ή με την κύρωση των οικείων διεθνών συνθηκών.
(4) Για να ληφθούν υπόψη οι αλλαγές που υιοθετήθηκαν από τη ρύθμιση του Wassenaar, την ομάδα της Αυστραλίας και το καθεστώς ελέγχου τεχνολογίας πυραύλων κατά τα έτη 2001 και 2002, θα πρέπει να τροποποιηθούν τα παραρτήματα Ι, ΙΙ και IV του κανονισμού (ΕΚ) αριθ. 1334/2000.
(5) Για να απλουστευθούν οι αναφορές για τις αρχές ελέγχου των εξαγωγών και τους οικονομικούς φορείς, είναι αναγκαίο να δημοσιευθεί η αναπροσαρμοσμένη και παγιοποιημένη έκδοση των παραρτημάτων του κανονισμού (ΕΚ) αριθ. 1334/2000, λαμβανομένων υπόψη όλων των τροποποιήσεων που αποδέχθηκαν τα κράτη μέλη σε διεθνή φόρουμ κατά τα έτη 2001 και 2002.
(6) Ο κανονισμός (ΕΚ) αριθ. 1334/2000 θα πρέπει να τροποποιηθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα του κανονισμού (ΕΚ) αριθ. 1334/2000 αντικαθίστανται από το κείμενο του παραρτήματος του παρόντος κανονισμού.
Άρθρο 2
Ο παρών κανονισμός αρχίζει να ισχύει την τριακοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Ιανουαρίου 2003.

Labels: 7
12
3